CELEX: 
Language: lt
Date: 2020-10-14 00:00:00
Title: KOMISIJOS DELEGUOTASIS REGLAMENTAS (ES) …/... kuriuo nustatant neprivalomą bendrą Europos Sąjungos pastatų pažangiojo parengtumo vertinimo sistemą papildoma Europos Parlamento ir Tarybos direktyva 2010/31/ES

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Komunikate „Europos žaliasis kursas“
                  1
                pabrėžiamas pastatų renovacijos vaidmuo norint iki 2050 m. neutralizuoti poveikį klimatui. Jame pristatyta iniciatyva „Renovacijos banga“, kuria ES siekiama padidinti pastatų energinį naudingumą. „Renovacijos banga“ bus pavyzdinė ES iniciatyva pastatų sektoriuje – tai labai svarbu siekiant pereiti prie švarios energijos ir kovojant su klimato kaita ir jos padariniais. Ji suteiks papildomą postūmį įgyvendinti ES pastatų energinio naudingumo politikos sistemą.
            
            
               Pastatų energinio naudingumo direktyva
                  2
                (PEN direktyva) yra ES pagrindinė teisinė optimalaus pastatų energinio naudingumo propagavimo priemonė
                  3
               . Ja siekiama ES didinti gyvenamųjų ir negyvenamųjų pastatų energinį naudingumą, atsižvelgiant į klimato sąlygas ir vietos orų ypatybes, taip pat į patalpų mikroklimato reikalavimus ir ekonominį efektyvumą.
            
            
               2018 m. priėmus Švarios energijos dokumentų rinkinį
                  4
               , PEN direktyva buvo iš dalies pakeista siekiant trijų pagrindinių tikslų:
            
            
               (1)skatinti renovuoti pastatų fondą, sukuriant ilgalaikes pastatų renovacijos strategijas ir mobilizuojant finansavimą, ir sukurti aiškią viziją, kaip iki 2050 m. užtikrinti pastatų fondo nepriklausomybę nuo iškastinio kuro;
            
            
               (2)modernizuojant direktyvą skatinti naudoti informacines ir ryšių technologijas (IRT), taip pat kitas išmaniąsias technologijas, kad pastatai būtų naudojami efektyviai, ir
            
            
               (3)racionalizuoti direktyvos nuostatas, kurių taikymas nedavė lauktų rezultatų.
            
            
               PEN direktyvos modernizavimas siekiant toliau populiarinti išmaniąsias pastatų technologijas (žr. 2 punktą) visų pirma susijęs su pastatų pažangiojo parengtumo rodiklio (SRI) įvedimu.
            
            
               SRI suteiks galimybę naudotojams įvertinti pastatų pažangųjį parengtumą, t. y. pastatų (arba pastato vienetų) tinkamumą pritaikyti prie naudotojo poreikių, optimizuoti energijos vartojimo efektyvumą ir bendrą naudingumą
                  5
                ir prisitaikyti prie energetikos tinklo signalų (energetinis lankstumas). SRI padidins pastatų savininkų ir naudotojų informuotumą apie pastato automatizavimo ir jo techninių sistemų elektroninės stebėsenos vertę. Jie taip pat galės būti tikri, kad naujos ir patobulintos funkcijos gali padėti sumažinti išlaidas ir sutaupyti energijos.
            
            
               SRI parengtas taip, kad būtų skatinamas pastatų skaitmeninimas ir modernizavimas. Jis yra suderinamas su kitomis pastatų energinio naudingumo didinimo politikos priemonėmis ir iniciatyvomis, visų pirma pastatų renovacijos bangos iniciatyva, ir jas papildo.
            
            
               Pagal PEN direktyvą (8 straipsnio 10 ir 11 dalis ir IA priedą) SRI bus nustatytas kaip neprivaloma bendra Sąjungos sistema (t. y. valstybės narės neprivalės jos naudoti pastatų pažangiajam parengtumui vertinti). Sistema bus nustatyta deleguotuoju aktu, jame bus pateikta SRI apibrėžtis ir išdėstyta skaičiavimo metodika, o išsamūs techniniai sistemos įgyvendinimo principai bus nustatyti įgyvendinimo aktu.
            
            
               Šis deleguotasis reglamentas – pirmasis iš šių dviejų SRI aktų, juo pagal PEN direktyvos 8 straipsnio 10 dalį nustatomas SRI, jo apibrėžtis ir skaičiavimo metodika.
            
            
               2.KONSULTACIJOS PRIEŠ PRIIMANT AKTĄ
            
            
               Dėl sprendimo modernizuoti PEN direktyvą, kad būtų geriau atsižvelgta į IRT ir išmaniąsias technologijas ir visų pirma įvestas pažangiojo parengtumo rodiklis, išsamiai konsultuotasi. Tai buvo labai svarbus žingsnis rengiant pasiūlymą iš dalies pakeisti PEN direktyvą
                  6
               . Prie pasiūlymo pridėtame poveikio vertinime
                  7
                parodyta, kad siūlomos direktyvos modernizavimo priemonės padarytų didelį poveikį, visų pirma sutaupomos energijos kiekiui.
            
            
               Rengiant SRI aktus nuodugniai konsultuotasi su suinteresuotaisiais subjektais
                  8
               . Pvz., per pirmąjį techninį SRI tyrimą, vykdytą nuo 2017 m. kovo iki 2018 m. rugpjūčio mėn., surengti trys plenariniai suinteresuotųjų subjektų posėdžiai
                  9
                ir sisteminės konsultacijos su suinteresuotaisiais subjektais dėl tyrimo techninių ataskaitų. Per antrąjį techninį tyrimą, pradėtą 2018 m. gruodžio mėn., surengti dar du plenariniai suinteresuotųjų subjektų posėdžiai, suburtos trys specialios suinteresuotųjų subjektų darbo grupės, kad pateiktų rekomendacijas tyrimo konsorciumui ir Komisijai, ir surengtos rašytinės konsultacijos dėl tyrimo techninių ataskaitų. Šis beveik trejų metų išsamių konsultacijų procesas papildytas internetinėmis konsultacijomis
                  10
               , per kurias daugiau kaip 90 respondentų pateikė išsamių atsiliepimų dėl pagrindinių siūlomos SRI teisės aktų sistemos aspektų.
            
            
               Dėl SRI teisės aktų konsultuotasi ir su valstybėmis narėmis. Grįžtamosios informacijos dėl šio deleguotojo reglamento pateikė ad hoc ekspertų grupė (PEN direktyvos ekspertų grupė), o dėl gretutinio įgyvendinimo reglamento konsultuotasi su Pastatų energinio naudingumo komitetu.
            
            
               Vadovaujantis geresnio reglamentavimo principu
                  11
               , 2020 m. birželio 18 d. – 2020 m. liepos 16 d. rinkta grįžtamoji informacija siekiant gauti daugiau piliečių ir suinteresuotųjų subjektų atsiliepimų. Gautas 21 atsiliepimas iš įmonių ir verslo asociacijų (iš jų 17 MVĮ), du ES piliečių atsiliepimai ir vienas viešosios valdžios institucijos atsiliepimas (atitinkamai 88 proc., 8 proc. ir 4 proc. atsiliepimų). Atsiliepimus pateikė respondentai iš Belgijos (13), Prancūzijos (3), Italijos (3), Austrijos (1), Čekijos (1), Danijos (1), Vokietijos (1) ir Ispanijos (1). 
            
            
               Gautuose atsiliepimuose plačiai pritarta SRI įvedimui. Pastabose išreikštas tam tikras bendrojo pobūdžio susirūpinimas, tiesiogiai labiau susijęs su Pastatų energinio naudingumo direktyvos (PEN direktyvos) teisiniu pagrindu, pvz., neprivalomu sistemos pobūdžiu, kai kuriose išreiškiama nuomonė, kad SRI turėtų būti privalomas, arba valstybių narių turimu lankstumu, nurodant poreikį nuosekliai įgyvendinti sistemą visoje ES ir užtikrinti galimų pritaikymų, kuriuos atliks valstybės narės, skaidrumą. 
            
         
         
            
               Kai kuriose pastabose siūloma sustiprinti tam tikrus SRI aspektus, visų pirma sąveikumą, arba nurodomi galimi tiksliniai metodikos sistemos atnaujinimai. Keliose pastabose siūloma sustiprinti SRI sertifikatų turinį, visų pirma dėl rekomendacijų, kurias galima pateikti tuose sertifikatuose. Kitose pastabose nurodomos pageidautinos SRI sistemos plėtotės ateityje kryptys. 
            
            
               Yra pastabų, susijusių su Komisijos pareiga tobulinti SRI, ir į jas atsižvelgta rengiantis būsimoms PEN direktyvos peržiūroms. Su kitomis pastabomis bus supažindintos valstybės narės, kai jos svarstys, ar įgyvendinti sistemą, ir į jas bus atsižvelgta stebint SRI įgyvendinimą nacionaliniu arba regiono lygmeniu.
            
            
               Pagal Reglamento (ES) 2018/1725 42 straipsnio 1 dalį Europos Komisija dėl šio deleguotojo reglamento ir susijusio įgyvendinimo akto, kuriame nustatomi techniniai SRI sistemos įgyvendinimo aspektai, konsultavosi su Europos duomenų apsaugos priežiūros pareigūnu (EDAPP). EDAPP grįžtamojoje informacijoje priminta būtinybė pastatų ir namų kontekste užtikrinti aukštą asmens duomenų apsaugos lygį ir palankiai įvertintos SRI aktų nuostatos, kuriose pabrėžiamas šis aspektas (pvz., nuorodos į kibernetinio saugumo ir duomenų apsaugos riziką ir nuostatos dėl informacijos apie kibernetinį saugumą ir duomenų apsaugą įtraukimo į pažangiojo parengtumo rodiklį).
            
            
               3.DELEGUOTOJO AKTO TEISINIAI ASPEKTAI
            
            
               Pagal PEN direktyvos 8 straipsnio 10 dalį šiuo deleguotuoju reglamentu bus nustatyta pažangiojo parengtumo rodiklio sistema, pateikta jo apibrėžtis ir nustatyta jo apskaičiavimo metodika. Reglamentą sudaro 11 straipsnių. Juose nustatomas dalykas ir taikymo sritis, pateikiamos terminų apibrėžtys, SRI apibrėžtis, SRI apskaičiavimo metodika (išsamiai išdėstyta šio reglamento prieduose), pažangiojo parengtumo vertinimo metodas, papildoma informacija apie neprivalomą sistemos pobūdį ir SRI turinys. Juose taip pat nustatomi reikalavimai už pažangiojo parengtumo vertinimą atsakingiems ekspertams ir nepriklausomos kontrolės sistemoms.
            
            
               KOMISIJOS DELEGUOTASIS REGLAMENTAS (ES) …/...
            
            
               2020 10 14
            
            
               kuriuo nustatant neprivalomą bendrą Europos Sąjungos pastatų pažangiojo parengtumo vertinimo sistemą papildoma Europos Parlamento ir Tarybos direktyva 2010/31/ES
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2010 m. gegužės 19 d. Europos Parlamento ir Tarybos direktyvą 2010/31/ES dėl pastatų energinio naudingumo
                  12
               , ypač į jos 8 straipsnio 10 dalį,
            
            
               kadangi:
            
            
               (1)Europos Parlamento ir Tarybos direktyva 2010/31/ES kartu su Europos Parlamento ir Tarybos direktyva 2009/125/EB, nustatančia ekologinio projektavimo reikalavimų su energija susijusiems gaminiams nustatymo sistemą
                  13
               , ir 2017 m. liepos 4 d. Europos Parlamento ir Tarybos reglamentu (ES) 2017/1369, kuriuo nustatoma energijos vartojimo efektyvumo ženklinimo sistema
                  14
               , yra pagrindiniai teisės aktai, kuriais sprendžiami energijos vartojimo pastatuose efektyvumo klausimai siekiant 2030 m. energijos vartojimo efektyvumo tikslų. Direktyva 2010/31/ES siekiama dviejų vienas kitą papildančių tikslų, būtent paspartinti esamų pastatų renovaciją iki 2050 m. ir remti visų pastatų modernizavimą diegiant išmaniąsias technologijas, kaip antai tas, kuriose naudojamas dirbtinis intelektas ir debesijos paslaugos, ir tvirčiau susiejant juos su netaršiu judumu;
            
            
               (2)siekiant remti nuoseklų ir skaidrų pastatų pažangiojo parengtumo vertinimą Sąjungoje, turėtų būti nustatyta bendra pažangiojo parengtumo rodiklio apibrėžtis ir bendra jo apskaičiavimo metodika;
            
            
               (3)siekdama užtikrinti pažangiojo parengtumo rodiklio sistemos priimtinumą, naudingumą ir nuoseklumą, Komisija, bendradarbiaudama su įvairiais suinteresuotaisiais subjektais ir palaikydama ryšius su valstybėmis narėmis, pagal Direktyvos 2010/31/ES 8 straipsnio 10 dalį ir jos IA priedą parengė pastatų pažangiojo parengtumo vertinimo metodiką;
            
            
               (4)ta pastatų pažangiojo parengtumo vertinimo metodika užtikrina tam tikrą pastatų pažangiojo parengtumo vertinimo nuoseklumą ir palyginamumą visoje ES, kartu ji yra pakankamai lanksti, kad skaičiavimą būtų galima pritaikyti prie konkrečių sąlygų;
            
            
               (5)turėtų būti nustatyti tinkami pažangiojo parengtumo rodiklio sistemos įgyvendinimo kontrolės mechanizmai;
            
            
               (6)kai tinkama, įvertinti pažangųjį parengtumą, remdamasis atviromis gairėmis ir priemonėmis, turėtų galėti pats pastato savininkas, infrastruktūros valdytojas ar bet kuris kitas su pastatu susijęs suinteresuotasis subjektas;
            
            
               (7)siekiant išvengti pastangų ir išlaidų dubliavimo taikant pažangiojo parengtumo rodiklio sistemą ir esamas privalomas sistemas, pastatų pažangiojo parengtumo vertinimo metodikoje turėtų būti leidžiama valstybėms narėms, jei jos nori, pažangiojo parengtumo rodiklio sistemą susieti su nacionalinėmis energinio naudingumo sertifikavimo sistemomis ir kitomis pagal Direktyvą 2010/31/ES nustatytomis sistemomis arba ją į jas integruoti;
            
         
         
            
               (8)pažangiojo parengtumo rodiklis turėtų būti parengtas taip, kad atspindėtų pastatų ir jų sistemų pažangųjį parengtumą, ir turėtų būti naudojamas kitų pastatų aspektų, pvz., energinio naudingumo ar tvarumo, vertinimo priemonėms papildyti, o ne joms pakeisti;
            
            
               (9)pažangiojo parengtumo rodiklis neturėtų būti pastatų energinio naudingumo rodiklis. Pastatų savininkai turėtų būti informuoti, kad pastatų pažangusis parengtumas, kurį rodo pažangiojo parengtumo rodiklis, ir energinis naudingumas, nurodomas energinio naudingumo sertifikate, yra skirtingi dalykai, vertinami skirtingų rūšių priemonėmis, nors pažangusis parengtumas turėtų padėti padidinti energinį naudingumą;
            
            
               (10)nauda vartotojams, pastatų naudotojams ir savininkams bus didžiausia, jei turimos pastatų vertinimo priemonės bus derinamos tarpusavyje ir taip užtikrinama, kad vartotojai, pastatų naudotojai ir savininkai galėtų gauti išsamią informaciją apie savo pastatus ir apie tai, kaip jie gali pagerinti bendrą naudingumą;
            
            
               (11)pažangiojo parengtumo rodiklį turėtų būti galima naudoti ir esamiems pastatams, ir naujų pastatų projektams. Siekiant palengvinti pažangiojo parengtumo balų apskaičiavimą turėtų būti leidžiama naudoti skaitmeninius pastatų modelius, įskaitant pastatų informacinius modelius arba skaitmeninius dvynius;
            
            
               (12)pažangiojo parengtumo rodiklio skaičiavimo sistemą turėtų būti leidžiama naudoti visų tipų pastatams ir pastatų vienetams, kuriems taikoma Direktyva 2010/31/ES;
            
            
               (13)pažangiojo parengtumo rodiklis turėtų suteikti galimybę atkreipti pastatų savininkų ir naudotojų dėmesį į papildomą pažangių išmaniųjų technologijų naudą, pvz., galimybę sutaupyti energijos, pasirengti klimato kaitai ar didinti įtrauktį ir prieinamumą, patogumą ir gerovę;
            
            
               (14)pastatų ir pastatų vienetų pažangiojo parengtumo vertinimą pagal pažangiojo parengtumo rodiklio sistemą pažangiojo parengtumo sertifikatui išduoti turėtų atlikti kvalifikuoti arba akredituoti ekspertai;
            
            
               (15)kai valstybės narės mano, kad tai tikslinga, ekspertus, akredituotus pagal Direktyvą 2010/31/ES sertifikuoti pastatų energinį naudingumą arba tikrinti šildymo, oro kondicionavimo ir kombinuotąsias šildymo arba oro kondicionavimo ir vėdinimo sistemas arba pagal 2012 m. spalio 25 d. Europos Parlamento ir Tarybos direktyvą 2012/27/ES dėl energijos vartojimo efektyvumo
                  15
                atlikti energijos auditus, turėtų būti leidžiama laikyti kompetentingais vertinti ir pastatų arba pastatų vienetų pažangųjį parengtumą;
            
            
               (16)pastatams skaitmenėjant ir didėjant jų junglumui didėja ir kibernetiniam saugumui ir duomenų apsaugai kylanti rizika, pastatai ir jų sistemos tampa pažeidžiamesni dėl kibernetinių grėsmių ir netinkamo asmens duomenų naudojimo. Pagal Reglamento (EB) 2018/1725 42 straipsnio 1 dalį konsultuotasi su Europos duomenų apsaugos priežiūros pareigūnu. Pažangiojo parengtumo rodiklis turėtų padėti informuoti pastatų savininkus ir naudotojus apie tą riziką,
            
            
               PRIĖMĖ ŠĮ REGLAMENTĄ:
            
            
               1 straipsnis 
               Dalykas ir taikymo sritis
            
            
               Šiuo reglamentu nustatoma neprivaloma bendra Sąjungos pastatų pažangiojo parengtumo vertinimo sistema, tai yra pateikiama pažangiojo parengtumo rodiklio apibrėžtis ir bendra jo skaičiavimo metodika. Metodiką sudaro pastatų arba pastatų vienetų pažangiojo parengtumo balų apskaičiavimas ir pagal juos atliekamas pažangiojo parengtumo įvertinimas.
            
            
               2 straipsnis 
               Apibrėžtys
            
            
               Šiame reglamente vartojamų terminų apibrėžtys:
            
            
               (1)pažangiojo parengtumo rodiklis – rodiklis, pagal kurį įvertinamas pastato arba pastato vieneto pažangusis parengtumas, nurodytas Direktyvos 2010/31/ES 8 straipsnio 10 dalyje;
            
            
               (2)pažangiojo parengtumo rodiklio sistema – pastatų pažangiojo parengtumo sertifikavimo sistema;
            
            
               (3)ekonominės veiklos vykdytojas – fizinis ar juridinis asmuo, kuriam nuosavybės teise priklauso valstybės narės teritorijoje esantis pastatas, arba fizinis ar juridinis asmuo, kuriam nuosavybės teise priklauso valstybės narės teritorijoje esančio pastato vienetas arba kuris tokiu vienetu naudojasi, prašantis išduoti to pastato arba pastato vieneto pažangiojo parengtumo rodiklio sertifikatą;
            
            
               (4)pažangiojo parengtumo vertinimas – pastato arba pastato vieneto vertinimas, atliekamas pagal šiame reglamente išdėstytą metodiką;
            
            
               (5)pažangiojo parengtumo balas – balas, kuriuo atlikus pažangiojo parengtumo vertinimą įvertintas pastatas arba pastato vienetas;
            
            
               (6)sistema – sistema, kuri yra pastate ir kurią pagal Direktyvą 2010/31/ES turi aprėpti pažangiojo parengtumo vertinimas, įskaitant Direktyvos 2010/31/ES 2 straipsnyje apibrėžtas technines pastato sistemas, bet jomis neapsiribojant;
            
         
         
            
               (7)pagrindinė pažangiojo parengtumo funkcija – viena iš trijų Direktyvos 2010/31/ES IA priedo 2 punkte nurodytų pagrindinių funkcijų;
            
            
               (8)poveikio kriterijus – pagrindinis poveikis, kurio siekiama pažangiojo parengtumo paslaugomis, nustatytas šiame reglamente;
            
            
               (9)techninė sritis – rinkinys pažangiojo parengtumo paslaugų, kuriomis kartu realizuojama integruota ir nuosekli paslaugų, kurių tikimasi iš pastato ar pastato vieneto, dalis, kaip antai šildymas;
            
            
               (10)junglumas – sistemų gebėjimas keistis duomenimis tarpusavyje ir pastato arba pastato vieneto gebėjimas keistis duomenimis su energetikos tinklu ir susijusiais subjektais, kaip antai telkėju, arba su kitais pastatais;
            
            
               (11)sąveikumas – sistemos gebėjimas sąveikauti siekiant bendro tikslo, remiantis bendrai sutartais standartais ir keičiantis informacija ir duomenimis;
            
            
               (12)kibernetinis saugumas – visa veikla, būtina tinklams ir informacinėms sistemoms, jų naudotojams ir kitiems susijusiems asmenims apsaugoti nuo kibernetinės grėsmės;
            
            
               (13)pažangiojo parengtumo technologija – technologija, pavyzdžiui, pastato automatizavimo, sudaranti sąlygas vienai ar daugiau pažangiojo parengtumo paslaugų;
            
            
               (14)pažangiojo parengtumo paslauga – vieno arba daugiau techninių komponentų arba sistemų atliekama funkcija arba funkcijų visuma. Pažangiojo parengtumo paslaugai naudojamos pažangiojo parengtumo technologijos, kurios tam tikru eiliškumu integruojamos aukštesnio lygio funkcijai vykdyti;
            
            
               (15)pažangiojo parengtumo rodiklio sertifikatas – valstybės narės ar jos paskirto juridinio asmens pripažintas sertifikatas, kuriame nurodomas pastato arba pastato vieneto pažangusis parengtumas, apskaičiuotas pagal šiame reglamente nustatytą metodiką;
            
            
               (16)funkcijų lygis – pažangiojo parengtumo paslaugos pažangiojo parengtumo lygis;
            
            
               (17)svorinis daugiklis – parametras, kuriuo įvertinama tam tikros techninės srities ar poveikio kriterijaus svarba skaičiuojant pažangiojo parengtumo rodiklį;
            
            
               (18)vėdinimas – gryno oro pritekėjimo spartos reguliavimo siekiant išlaikyti ir pagerinti patalpų oro kokybę pagal taikomus reikalavimus procesas;
            
            
               (19)energijos balansas – tam tikrų svorinių daugiklių pritaikymo prie pastato klimato zonos metodas.
            
            
               3 straipsnis 
               Pažangiojo parengtumo rodiklis
            
            
               1.Pažangiojo parengtumo rodiklis užtikrina galimybę įvertinti pastatų ir pastatų vienetų pažangųjį parengtumą ir apie tai pranešti ekonominės veiklos vykdytojams ir kitiems suinteresuotiesiems subjektams, visų pirma planuotojams ir pastatų eksploatuotojams.
            
            
               2.Pažangiojo parengtumo rodiklis sudaro sąlygas įvertinti galimybes pastato arba pastato vieneto eksploatavimą pritaikyti prie naudotojo ir energetikos tinklo poreikių ir pagerinti jo energijos vartojimo efektyvumą ir bendrą naudingumą. Pažangiojo parengtumo rodiklis apima elementus, susijusius su didesniu energijos taupymu, lyginamąja analize ir lankstumu, išplėstomis funkcijomis ir galimybėmis, kuriuos užtikrina labiau tarpusavyje sujungti išmanieji įtaisai.
            
            
               3.Pažangiojo parengtumo rodiklis apima pastato arba pastato vieneto pažangiojo parengtumo įvertinimą ir rinkinį pažangiojo parengtumo balų, kurie atspindi pastatų, pastatų vienetų ir sistemų pažangųjį parengtumą pagal iš anksto nustatytas pagrindines funkcijas, poveikio kriterijus ir technines sritis.
            
            
               4.Pažangiojo parengtumo rodiklis apima, kai įmanoma, papildomą informaciją apie pastato įtraukumą ir junglumą, sistemų sąveikumą ir kibernetinį saugumą, taip pat apie duomenų apsaugą.
            
            
               4 straipsnis 
               Pažangiojo parengtumo rodiklio apskaičiavimo metodika
            
            
               1.Pažangiojo parengtumo rodiklio apskaičiavimo metodika grindžiama pastate ar pastato vienete įdiegtų arba projektavimo etape numatytų pažangiojo parengtumo paslaugų vertinimu, taip pat tam pastatui ar pastato vienetui aktualiomis laikomų pažangiojo parengtumo paslaugų vertinimu.
            
         
         
            
               2.Pažangiojo parengtumo balai apskaičiuojami remiantis bendros Sąjungos metodikos sistema, išdėstyta I–VI prieduose.
            
            
               3.I–VI prieduose išdėstytą standartinę apskaičiavimo metodiką pagal VII priedą galima pritaikyti, visų pirma susiejant su energinio naudingumo skaičiavimais, atliekamais sertifikuojant energinį naudingumą.
            
            
               4.Pažangiojo parengtumo rodiklio apskaičiavimo metodika naudojama laikantis šiame reglamente nustatytų sąlygų, visų pirma dėl ekspertų kvalifikacijos.
            
            
               5 straipsnis 
               Pažangiojo parengtumo vertinimas
            
            
               Pastato arba pastato vieneto pažangiojo parengtumo vertinimas grindžiamas jo pažangiojo parengtumo balais, apskaičiuotais pagal VIII priedą.
            
            
               6 straipsnis 
               Neprivalomas sistemos pobūdis
            
            
               1.Pažangiojo parengtumo rodiklio sistema yra neprivaloma bendra Sąjungos sistema.
            
            
               2.Valstybės narės gali spręsti, ar jos nori taikyti pažangiojo parengtumo rodiklį savo teritorijoje ar jos dalyse. Jos taip pat gali nuspręsti taikyti sistemą tik tam tikrų kategorijų pastatams.
            
            
               3.Valstybės narės, kurios taiko pažangiojo parengtumo rodiklio sistemą, gali nuspręsti, ar ji jų teritorijoje esantiems pastatams arba pastatų vienetams taikoma savanoriškai, ar privalomai.
            
            
               4.Valstybės narės, nusprendusios taikyti pažangiojo parengtumo rodiklio sistemą savo teritorijoje ar jos dalyse, prieš pradėdamos ją taikyti praneša Komisijai.
            
            
               5.Valstybės narės gali bet kada nuspręsti modifikuoti, pritaikyti sistemą ar nutraukti jos taikymą nepagrįsdamos savo sprendimo. Apie kiekvieną tokį sprendimą jos praneša Komisijai.
            
            
               7 straipsnis 
               Pažangiojo parengtumo rodiklio sertifikatas
            
            
               1.Pastato arba pastato vieneto pažangiojo parengtumo rodiklis nurodomas sertifikate, kad jį žinotų ekonominės veiklos vykdytojai ir kitos suinteresuotosios šalys.
            
            
               2.Į pažangiojo parengtumo rodiklio sertifikatą įtraukiama IX priede nustatyta informacija.
            
            
               8 straipsnis 
               Pažangiojo parengtumo rodiklio ekspertai
            
            
               1.Valstybės narės, nusprendusios taikyti pažangiojo parengtumo rodiklį, užtikrina, kad pastatų arba pastatų vienetų pažangiojo parengtumo vertinimą siekiant išduoti pažangiojo parengtumo sertifikatą atliktų kvalifikuoti arba akredituoti ekspertai. Ekspertai gali veikti kaip savarankiškai dirbantys asmenys arba būti įdarbinti viešosiose įstaigose ar privačiose įmonėse.
            
            
               2.Valstybės narės, nusprendusios taikyti pažangiojo parengtumo rodiklio sistemą, nustato pažangiojo parengtumo rodiklio ekspertų kvalifikacijos arba akreditavimo reikalavimus ir užtikrina, kad į tuos reikalavimus būtų įtraukti kompetencijos, įskaitant IRT srities kompetenciją, kriterijai.
            
            
               9 straipsnis 
               Pažangiojo parengtumo rodiklio sistemos kontrolės sistema
            
            
               1.Valstybės narės, nusprendusios taikyti pažangiojo parengtumo rodiklio sistemą, sukuria nepriklausomos pažangiojo parengtumo rodiklio sertifikatų kontrolės sistemą. Kai aktualu, tos valstybės narės gali remtis jau įdiegtomis nepriklausomos kontrolės sistemomis, kaip antai energinio naudingumo sertifikavimo sistemų kontrolės sistemomis.
            
            
               2.Nepriklausomos kontrolės sistema užtikrina valstybės narės teritorijoje išduotų pažangiojo parengtumo rodiklio sertifikatų galiojimą.
            
         
         
            
               10 straipsnis 
               Peržiūra
            
            
               Komisija, pasikonsultavusi su Direktyvos 2010/31/ES 23 straipsnyje nurodytais ekspertais, prireikus gali iki 2026 m. sausio 1 d. peržiūrėti šį reglamentą ir, jei reikia, pateikti pasiūlymus.
            
            
               11 straipsnis 
               Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2020 10 14
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        
                  https://ec.europa.eu/info/publications/communication-european-green-deal_en
                   
               
               
                  
                     (2)
                  
                        2010 m. gegužės 19 d. Europos Parlamento ir Tarybos direktyva 2010/31/ES dėl pastatų energinio naudingumo (OL L 153, 2010 6 18, p. 13–35).
               
               
                  
                     (3)
                  
                        Šiame dokumente energinis naudingumas suprantamas taip, kaip apibrėžta PEN direktyvos 2 straipsnyje.
               
               
                  
                     (4)
                  
                        
                  https://ec.europa.eu/energy/topics/energy-strategy/clean-energy-all-europeans_en
                   
               
               
                  
                     (5)
                  
                        Bendras naudingumas – pastato naudingumo aspektai, kuriuos, remiantis PEN direktyvos 8 straipsnio 10 dalimi ir IA priedu, gali paveikti SRI ir kurie, be kita ko, apima: energinį naudingumą (apibrėžtą PEN direktyvoje), pritaikymą prie naudotojų poreikių (pvz., patalpų mikroklimatą) ir energetinį lankstumą. Pagal PEN direktyvos taikymo sritį SRI yra priemonė, kurioje akcentuojamas pastatų naudingumas naudojimo etapu, t. y. kiti aspektai, svarbūs bendram pastatų naudingumui per visą gyvavimo ciklą, SRI taikymo sričiai nepriklauso.
               
               
                  
                     (6)
                  
                        Žr. Europos Parlamento ir Tarybos direktyvos, kuria iš dalies keičiama Direktyva 2010/31/ES dėl pastatų energinio naudingumo, pasiūlymo (COM(2016) 765 final) aiškinamąjį memorandumą.
               
               
                  
                     (7)
                  
                        Komisijos tarnybų darbinis dokumentas. Poveikio vertinimas, pridėtas prie Europos Parlamento ir Tarybos direktyvos, kuria iš dalies keičiama Direktyva 2010/31/ES dėl pastatų energinio naudingumo, pasiūlymo (SWD(2016) 414 final).
               
               
                  
                     (8)
                  
                        Per šias konsultacijas remtasi plačia suinteresuotųjų subjektų bendruomene (apie 600 registruotų suinteresuotųjų subjektų), atstovaujančia visiems suinteresuotiesiems sektoriams: statybos pramonei, infrastruktūros valdymui, techninių pastatų sistemų tiekėjams, architektams, inžinieriams, IRT įmonėms, mokslo bendruomenei, NVO, valstybių narių agentūroms ir administracijoms.
               
               
                  
                     (9)
                  
                        Kiekviename suinteresuotųjų subjektų susitikime dalyvavo 80–120 dalyvių, dar daugiau jų dalyvavo transliacijoje internetu.
               
               
                  
                     (10)
                  
                        
                  https://ec.europa.eu/energy/consultations/consultation-establishment-smart-readiness-indicator-buildings_en?redir=1
                   
               
               
                  
                     (11)
                  
                        https://ec.europa.eu/info/law/law-making-process/planning-and-proposing-law/better-regulation-why-and-how_en
               
               
                  
                     (12)
                  
                        OL L 153, 2010 6 18, p. 13–35.
               
               
                  
                     (13)
                  
                        OL L 285, 2009 10 31, p. 10–35.
               
               
                  
                     (14)
                  
                        OL L 198, 2017 7 28, p. 1–23.
               
               
                  
                     (15)
                  
                        OL L 315, 2012 11 14, p. 1–56.
               
            
      
    ---documentbreak--- 
      
         
         
            
               I PRIEDAS 
                  Pažangiojo parengtumo balų skaičiavimas
            
            
               1.Pastato arba pastato vieneto pažangiojo parengtumo rodiklis atspindi galimybes pastato arba pastato vieneto eksploatavimą pritaikyti prie naudotojų ir energetikos tinklo poreikių ir pagerinti jo energinį naudingumą ir bendrą naudingumą.
            
            
               2.Pastato arba pastato vieneto pažangusis parengtumas nustatomas remiantis jame įdiegtų arba numatytų ar jam aktualių pažangiojo parengtumo paslaugų ir jų funkcijų lygio vertinimu.
            
            
               3.Pastato arba pastato vieneto pažangusis parengtumas įvertinamas kaip bendras pažangiojo parengtumo procentinis balas, kuris yra pastato arba pastato vieneto pažangiojo parengtumo ir didžiausio pažangiojo parengtumo, kurį galima jame pasiekti, santykis.
            
            
               4.Pažangiojo parengtumo balai apskaičiuojami remiantis pagal III, V ir VII priedus iš anksto nustatytais svoriniais daugikliais, kurių dydis gali priklausyti nuo klimato sąlygų ir kitų aktualių aspektų, kaip antai pastato tipo.
            
            
               5.Metodikoje numatyta galimybė pastato arba pastato vieneto pažangųjį parengtumą įvertinti pagal atskirus pažangiojo parengtumo procentinius balus. Atskirais balais gali būti išreiškiamas pažangusis vieno ar daugiau šių dalykų pažangusis parengtumas:
            
            
               a)trijų pagrindinių pažangiojo parengtumo funkcijų, nurodytų Direktyvos 2010/31/ES Ia priedo 2 punkte:
            
            
               1)energinio naudingumo ir eksploatavimo,
            
            
               2)reagavimo į naudotojų poreikius ir
            
            
               3)energetinio lankstumo, įskaitant pastato arba pastato vieneto galimybę dalyvauti paklausos valdyme;
            
            
               b)pažangiojo parengtumo poveikio kriterijų, nustatytų šio reglamento II priede;
            
            
               c)pažangiojo parengtumo techninių sričių, nustatytų šio reglamento IV priede.
            
            
               6.Pastato arba pastato vieneto pažangiojo parengtumo balai apskaičiuojami remiantis įdiegtų arba projektavimo etape numatytų pažangiojo parengtumo paslaugų ir jų funkcijų lygio vertinimu. Vertinant siekiama pakankamai patikimai nustatyti, kokios paslaugos yra įdiegtos arba numatytos ir koks yra kiekvienos iš tų paslaugų funkcijų lygis. Tuo tikslu gali būti naudojami, jei yra, skaitmeniniai pastatų modeliai, įskaitant pastatų informacinius modelius arba skaitmeninius dvynius. Pažangiojo parengtumo paslaugos, kurios gali būti įdiegtos pastate, yra išvardytos iš anksto parengtame pažangiojo parengtumo paslaugų kataloge, nustatytame VI priede, ir suskirstytos į iš anksto nustatytas technines sritis, išvardytas IV priede.
            
            
               7.Pažangiojo parengtumo balai apskaičiuojami pagal šį protokolą:
            
            
               a)pagal šio reglamento VI priede nustatytą pažangiojo parengtumo paslaugų katalogą vertinamos įdiegtos kiekvienos šio reglamento IV priede nustatytos techninės srities pažangiojo parengtumo paslaugos ir pagal pažangiojo parengtumo paslaugų katalogą nustatomas kiekvienos iš šių paslaugų funkcijų lygis;
            
            
               b)pagal pažangiojo parengtumo paslaugų katalogą ir pagal kiekvieną II priede nustatytą pažangiojo parengtumo poveikio kriterijų nustatomas kiekvienos techninės srities balas I(d, ic): 
            
            
               
                  
            
            
               čia:
            
            
               1)d – atitinkamos techninės srities numeris,
            
         
         
            
               2)ic – atitinkamo poveikio kriterijaus numeris,
            
            
               3)Nd – bendras techninės srities d paslaugų skaičius,
            
            
               4)Si,d – techninės srities d paslauga i,
            
            
               5)FL(Si,d) – pastate arba pastato vienete įdiegtos paslaugos Si,d funkcijų lygis,
            
            
               6)Iic(FL(Si,d)) – paslaugos  Si,d balas pagal poveikio kriterijų ic, nustatytas remiantis paslaugos funkcijų lygiu,
            
            
               c)pagal pažangiojo parengtumo paslaugų katalogą nustatomas didžiausias kiekvienos techninės srities balas pagal kiekvieną poveikio kriterijų Imax(d,ic):
            
            
               
                  
            
            
               čia:
            
            
               1)FLmax(Si,d) – aukščiausias funkcijų lygis, kuris paslaugai Si,d galėtų būti priskirtas pagal pažangiojo parengtumo paslaugų katalogą,
            
            
               2)Iic(FLmax(Si,d)) – aukščiausio funkcijų lygio paslaugos Si,d balas, t. y. didžiausias paslaugos Si,d balas pagal poveikio kriterijų ic,
            
            
               d)pažangiojo parengtumo procentinis balas pagal kiekvieną poveikio kriterijų SRic nustatomas pagal V priede nurodytą svertinio vertinimo principą:
            
            
               
                  
            
            
               čia:
            
            
               1)d – atitinkamos techninės srities numeris,
            
            
               2)N – bendras techninių sričių skaičius (pagal IV priedą),
            
            
               3)Wd,ic – svorinis daugiklis, išreikštas kaip techninės srities d procentinė dalis pagal kriterijų ic,
            
            
               e)trijų pagrindinių Direktyvos 2010/31/ES Ia priedo 2 punkte nurodytų funkcijų pažangiojo parengtumo balai SRf nustatomi taikant svorinius daugiklius, nustatytus pagal III priedą:
            
            
               
                  
            
            
               čia:
            
            
               1)M – bendras poveikio kriterijų skaičius pagal II priedą,
            
         
         
            
               2)Wf(ic) – pagrindinės funkcijos f poveikio kriterijaus ic procentinis svorinis daugiklis, nustatytas pagal III priedą,
            
            
               3)SRic – pažangiojo parengtumo balas pagal poveikio kriterijų ic;
            
            
               f)bendras pažangiojo parengtumo balas SR gali būti apskaičiuojamas kaip pagrindinių funkcijų pažangiojo parengtumo balų svertinė suma:
            
            
               
                  
            
            
               čia:
            
            
               1)SRf – pagrindinės funkcijos f pažangiojo parengtumo balas,
            
            
               2)Wf – pagrindinės funkcijos fsvorinis daugiklis, taikomas skaičiuojant bendrus pažangiojo parengtumo balus, čia Wf = 1;
            
            
               g)techninių sričių pažangiojo parengtumo balai pagal kiekvieną poveikio kriterijų SRd,ic gali būti apskaičiuojami taip: 
            
            
               
                  
            
            
               čia:
            
            
               1)I(d,ic) – srities d balas pagal poveikio kriterijų ic,
            
            
               2)Imax(d,ic) – didžiausias srities d balas pagal poveikio kriterijų ic.
            
            
               II PRIEDAS 
                  Pažangiojo parengtumo poveikio kriterijai
            
            
               Pagal I priede išdėstytą skaičiavimo protokolą atsižvelgiama į šiuos pažangiojo parengtumo poveikio kriterijus:
            
            
               a)energijos vartojimo efektyvumą,
            
            
               b)techninę priežiūrą ir trikčių numatymą,
            
            
               c)komfortą,
            
            
               d)patogumą,
            
            
               e)poveikį sveikatai, gerovę ir prieinamumą,
            
            
               f)naudotojų informavimą,
            
         
         
            
               g)energetinį lankstumą ir kaupimą.
            
            
               III PRIEDAS 
                  Pagrindinių funkcijų poveikio kriterijų svertinis vertinimas
            
            
               1.Kiekvienas šio reglamento II priede nustatytas poveikio kriterijus taikomas tik vienai iš trijų 2–4 punktuose nurodytų pagrindinių funkcijų. Valstybės narės nustato kiekvienos pagrindinės funkcijos aktualių poveikio kriterijų svorinius daugiklius.
            
            
               2.Pagrindinei funkcijai „energinis naudingumas ir eksploatavimas“ aktualūs poveikio kriterijai yra energijos vartojimo efektyvumas ir techninė priežiūra bei trikčių numatymas.
            
            
               3.Pagrindinei funkcijai „reagavimas į naudotojų poreikius“ aktualūs poveikio kriterijai yra komfortas, patogumas, naudotojų informavimas ir poveikis sveikatai, gerovė ir prieinamumas.
            
            
               4.Pagrindinei funkcijai „energetinis lankstumas“ aktualus poveikio kriterijus yra energijos vartojimo lankstumas ir kaupimas.
            
            
               IV PRIEDAS 
                  Techninės sritys
            
            
               Techninės sritys, į kurias atsižvelgiama pagal šio reglamento I priede išdėstytą skaičiavimo protokolą:
            
            
               a)šildymas,
            
            
               b)vėsinimas,
            
            
               c)buitinis karštas vanduo,
            
            
               d)vėdinimas,
            
            
               e)apšvietimas,
            
            
               f)dinaminės pastato atitvaros,
            
            
               g)elektra,
            
            
               h)elektromobilių įkrovimas,
            
            
               i)stebėjimas ir kontrolė.
            
            
               V PRIEDAS 
                  Techninių sričių svertinis vertinimas
            
            
               1.Pagal kiekvieną poveikio kriterijų kiekvienai techninei sričiai taikomas svorinis daugiklis, kuriuo įvertinama techninės srities įtaka poveikio kriterijui.
            
            
               2.Techninių sričių svoriniai daugikliai išreiškiami procentais, o kiekvieno poveikio kriterijaus techninių sričių svorinių daugiklių suma yra 100 proc.
            
         
         
            
               3.Standartinis svorinių daugiklių priskyrimo techninėms sritims metodas grindžiamas:
            
            
               a)klimato zonos energijos balansu – nustatant šildymo, vėsinimo, buitinio karšto vandens, vėdinimo, apšvietimo ir elektros techninių sričių energetinio lankstumo, techninės priežiūros bei trikčių numatymo ir energijos vartojimo lankstumo ir kaupimo poveikio kriterijų svorinius daugiklius;
            
            
               b)visais kitais atvejais  svoriniai daugikliai yra fiksuoti arba paskirstyti tolygiai.
            
            
               4.Nustatydamos svorinius daugiklius, valstybės narės, kai tinkama, nustato taikomas klimato zonas. Tuo tikslu valstybės narės gali naudotis atitinkamomis Sąjungos gairėmis, jei jos yra.
            
            
               5.Gyvenamųjų ir negyvenamųjų pastatų tam tikrų poveikio kriterijų techninių sričių svoriniai daugikliai gali skirtis.
            
            
               6.Valstybės narės nustato svorinius daugiklius ir tuo tikslu raginamos naudotis atitinkamomis Sąjungos gairėmis, jei jos yra. Jos taip pat gali atsižvelgti į galimą klimato kaitos poveikį.
            
            
               VI PRIEDAS 
                  Pažangiojo parengtumo paslaugų katalogas
            
            
               1.Pagal I priede nustatytą metodiką skaičiuodamos pažangiojo parengtumo balus, valstybės narės pateikia bent vieną pažangiojo parengtumo paslaugų katalogą, pagal kurį ekspertai identifikuoja ir vertina pažangiojo parengtumo paslaugas.
            
            
               2.Pažangiojo parengtumo paslaugų kataloge pateikiamas sąrašas pažangiojo parengtumo paslaugų, į kurias atsižvelgiama skaičiuojant pažangiojo parengtumo balą, susijusius funkcijų lygius ir atitinkamus atskirų poveikio kriterijų balus.
            
            
               3.Sudarant ir vėliau atnaujinant pažangiojo parengtumo paslaugų katalogus atsižvelgiama į naujausias pažangiojo parengtumo technologijas.
            
            
               4.Valstybės narės, naudodamosi atitinkamomis Sąjungos gairėmis, jei jos yra, raginamos pateikti ekspertams gaires, kaip veiksmingiausiai identifikuoti ir įvertinti pažangiojo parengtumo paslaugas.
            
            
               5.Valstybės narės gali nuspręsti pateikti kelis pažangiojo parengtumo paslaugų katalogus, pvz., skirtingų tipų pastatams.
            
            
               VII PRIEDAS 
                  Galimas standartinio skaičiavimo proceso pritaikymas
            
            
               1.Siekiant išvengti neteisingo pastatų arba pastatų vienetų nuvertinimo, skaičiuojant pažangiojo parengtumo balą į kai kurias pažangiojo parengtumo paslaugas galima neatsižvelgti, jei jos tam pastatui ar pastato vienetui neaktualios.
            
            
               2.Valstybės narės nustato sąlygas, kuriomis toks pritaikymas yra aktualus ir leidžiamas.
            
            
               3.Techninių sričių, kurioms pagal standartinį skaičiavimą būtų taikomas (klimato) energijos balanso metodas, svoriniai daugikliai gali būti apskaičiuojami remiantis sąnaudomis, nurodytomis atitinkamo pastato arba pastato vieneto energinio naudingumo sertifikate.
            
            
               VIII PRIEDAS 
                  Pažangiojo parengtumo vertinimas
            
            
               1.Pažangusis parengtumas įvertinamas remiantis septyniomis pažangiojo parengtumo klasėmis, nuo aukščiausios iki žemiausios.
            
            
               2.Pažangiojo parengtumo klasės atitinka tokius bendro pažangiojo parengtumo balo intervalus: 90–100 proc.; 80–90 proc.; 65–80 proc.; 50–65 proc.; 35–50 proc.; 20–35 proc.; < 20 proc.
            
            
               IX PRIEDAS 
                  Pažangiojo parengtumo rodiklio sertifikato turinys
            
         
         
            
               Į pažangiojo parengtumo rodiklį įtraukiama ir galutiniam naudotojui pateikiama ši informacija:
            
            
               a)unikalus sertifikato identifikavimo kodas,
            
            
               b)sertifikato išdavimo ir galiojimo laikotarpio pabaigos data,
            
            
               c)informacinis tekstas, kuriuo paaiškinama pažangiojo parengtumo rodiklio taikymo sritis, visų pirma energinio naudingumo sertifikatų atžvilgiu,
            
            
               d)bendroji informacija apie pastatą arba pastato vienetą (pastato arba pastato vieneto tipas, plotas, pastatymo metai ir, kai aktualu, renovavimo metai, vieta),
            
            
               e)jei žinoma, pastato arba pastato vieneto energinio naudingumo klasė, nurodyta galiojančiame energinio naudingumo sertifikate,
            
            
               f)pastato arba pastato vieneto pažangiojo parengtumo klasė,
            
            
               g)gali būti nurodomas bendras pastato arba pastato vieneto pažangiojo parengtumo balas,
            
            
               h)pažangiojo parengtumo balai pagal šio reglamento I priede nurodytas tris pagrindines funkcijas,
            
            
               i)pažangiojo parengtumo balas pagal kiekvieną poveikio kriterijų,
            
            
               j)gali būti nurodomi kiekvieno poveikio kriterijaus kiekvienos techninės srities balai,
            
            
               k)kai įmanoma, turima informacija apie junglumą, visų pirma sparčiajam ryšiui parengtos fizinės infrastruktūros pastate buvimą, kaip antai savanoriška etiketė „parengtas plačiajuosčiam ryšiui“,
            
            
               l)kai įmanoma, turima informacija apie sistemų sąveikumą, kibernetinį saugumą ir duomenų apsaugą, įskaitant, kai tinkama, informaciją apie bendrai sutartų standartų laikymąsi, ir informacija apie susijusią riziką,
            
            
               m)informacinis tekstas, kuriuo paaiškinama, kad sertifikate nurodomas pažangusis parengtumas išdavimo dieną ir kad padarius bet kokį reikšmingą pastato ir jo sistemų pakeitimą jo pažangusis parengtumas keistųsi ir reikėtų atnaujinti sertifikate pateiktą informaciją,
            
            
               n)gali būti nurodomos rekomendacijos, kaip pagerinti pastato arba pastato vieneto pažangųjį parengtumą, atsižvelgiant, kai aktualu, į paveldo vertę,
            
            
               o)gali būti pateikiama papildoma informacija apie skaičiuojant balus padarytas prielaidas, kaip antai poveikio kriterijų, naudotų apskaičiuojant pagrindinių funkcijų pažangiojo parengtumo balus, svoriniai koeficientai.